Steve Hofmeyr se apartheid-twiet veroorsaak opskuddingSteve Hofmeyr. Foto: Burger Meyer/Maroela Media Hofmeyr het Donderdag getwiet: Sorry to offend but in my books Blacks were the architects of Apartheid. Go figure. Hofmeyr se twiet het gemengde reaksie uitgelok. Hy is onder meer daarvan beskuldig dat hy ŉ rassis en dom is. Hofmeyr het egter voortgegaan met verskeie twiets oor die onderwerp. “Apartheid was ŉ stelsel van segregasie. Jy moet vra waarom.” Hofmeyr het Sondag getwiet: Denial.Expected no less. It’s tough to know that no-one wanted to play with you. They even institutionalised a little distance. #architects Beeld het Dinsdag berig dat ŉ bakkie wat vir Hofmeyr geborg is terwyl hy in Port Elizabeth was, teruggevat is weens sy twiets. Trevor Villet, bestuurder van die Williams Hunt-tak in Port Elizabeth, het aan die koerant gesê hulle het Vrydag klagtes ontvang oor Hofmeyr se twiet. “Ons wil nie betrokke raak nie en ons wil nie kant kies in ŉ Twitter-geveg nie,” het Villet gesê. Hofmeyr het aan Maroela Media gesê die motor wat deur Williams Hunt geborg is, was slegs vir gebruik in Port Elizabeth en dat hy daarna ŉ ander motor gebruik het toe hy Mosselbaai toe is. “As daar ‘n boikot is van Williams Hunt sou ek graag skriftelik wou verneem daarvan, veral die redes, omdat ek my borge se voertuie nog altyd met groot respek en waardering gebruik. Indien daar boikotte is oor my opinie, vryheid van uitdrukking (en geloof- en seksuele voorkeure), sou dit ongrondwetlik wees,” het Hofmeyr gesê. “Gelukkig is ek en die publiek op dieselfde bladsy. Beide my nuwe CD en nuwe boek is nasionale topverkopers ten spyte van die boikotte. En ek is meer gemotiveerd as ooit om my land en mense te verlos van politieke korrektheid, kinderverkragtings, bejaarde moorde en algehele verval. Stilbly is aandadigheid,” volgens Hofmeyr.